Ego Odo, dux Burgundie, notum facio omnibus tam presentibus quam futuris quod cum Viardus, miles, de Gillans, debuisset monachis Cistercii XXV lib. annuatim in redditu et in morte sua eisdem X lib. pro anime sue remedio constitutis: Odo de Turre, ad quem ex parte uxoris sue predicti Euvrardi devenit hereditas, in mea presentia memoratis monachis assignavit tam XXV lib. quam X lib. super pratum quemdam qui situm est sub Balon et vocatur Praternus, ita quod quicumque predictum pratum tenuerit, prescriptas XXXV lib. tenebitur persolvere nuntio monachorum. Si vero prefatus census non fuerit redditus, pratum ipsum tenebunt monachi, quoadusque census fuerit persolutus. Concessit etiam idem Odo quod nec ipse, nec alius qui prefatum pratum tenuerit ipsum vendere vel invadiare poterit, nec de assensu Cisterciensis nec alicui ecclesie alii poterit assignare. Istam assignationem laudaverunt Donnous uxor Odonis et duo eorum filii; Stephanus et Odo. Quod ut majorem obtineat firmitatem, ego ad petitionem prefati Odonis de Turre sigilli mei munimine roboravi.